Lav et referat af nedenstående tekst:

Tekst:
Det er blot få uger siden, at Lise Thorsen første gang åbnede døren til sit nye kontor på Stigsborg Brygge i Nørresundby. Samtidig er hun flyttet fra Stege på Møn til hjertet af Aalborg. Alligevel er Aalborg Kommunes nye stadsarkitekt allerede nu vild med sin nye hjemegn. Hvad enten det er de langstrakte, lave enge vest for Aalborg – eller ”Aalborgs Manhattan,” som hun kalder byens havnefront. - Jeg synes, at byen er rigtig lækker, for at sige det ligeud. - Man har gennem tiderne formet en by, som i dag står meget rank og meget dynamisk. Der er sket nogle rigtig fine forandringer gennem de senere år, siger hun. Men forandringer er også noget af det, som kan dele vandene i en kommune. Når der skal bygges nyt, rives ned eller laves om, er meningerne mange, markante og til tider højtråbende. Lise Thorsen erkender da også blankt, at det i hendes job er så godt som umuligt at gøre alle tilfredse. - Det er et vilkår og sådan er det. Men jeg vil gøre mit bedste. Jeg tror, det er meget vigtigt at have situationsfornemmelse og være klar over, hvad det er for en opgave man har, siger hun. Ansat i kølvandet på skandale At Lise Thorsen i det hele taget kunne søge jobbet som stadsarkitekt i Aalborg Kommune, skyldes at kommunens tidligere stadsarkitekt, Peder Baltzer, i december 2021 blev hjemsendt - og senere fritstillet - efter afdækningen af skandalen om udbygningsaftaler i Aalborg Kommune. Siden har stadsarkitektens kontor stået tomt. 7. august kom der atter liv på kontoret. Og det er, ifølge Lise Thorsen, meget begrænset, hvor lange skygger hendes forgængers skandaleombruste exit kaster over forvaltningen i dag – et år og ni måneder senere. - Jeg spurgte faktisk et par medarbejdere om, hvordan de ser på det. Og de sagde: ”Vi har glædet os til, at du kom.” Altså, de har glædet sig til, at der kom en ny stadsarkitekt. Og det er tydeligt at mærke, at folk er i gang og kigger fremad, fortæller Lise Thorsen. Selv er Lise Thorsen også i fuld gang på jobbet. Ifølge hende bliver en af de store opgaver i Aalborg Kommune i fremtiden, at indtænke klimaet i blandt andet store byggeprojekter. Det fortæller hun også om i denne uges udgave af Indblik. Du kan se hele programmet allerede nu i playeren – eller kigge med i aften klokken 19.50 på TV2 Nord Salto.

Referat:
Kom helt tæt på Aalborgs nye stadsarkitekt, der kalder jobbet "så godt som umuligt."